Цікавасць Івана Гутарава да партызанскага фальклору была зусім не выпадковай. У дзеючую Чырвоную Армію ён уступіў добраахвотна 7 ліпеня 1941 года, быў камісарам 356-га палка, старшым інструктарам палітаддзела па рабоце сярод войскаў і насельніцтва праціўніка. Ваяваў супраць фашысцкіх захопнікаў у тыле ворага ў партызанскіх лясах Браншчыны. Менавіта адтуль ён пераняў для сваёй работы прыпеўкі і песні, вершы і паходныя маршы, якія іншым разам сачыняліся літаральна ў час баявых аперацый.